লটারিতে পাওয়া সবজি বিক্রেতার ২ লাখ টাকা আগুনে পুড়ে ছাই!
চট্টগ্রামের হাটহাজারীতে সবজি বিক্রেতা মো. হোসেন (৩১) ব্যবসায়ী সমিতির লটারির ড্রতে প্রায় ২ লাখ টাকা পান। মঙ্গলবার দিবাগত রাতে সেই টাকা আগুনে পুড়ে ছাই হয়ে গেছে। 







মো. হোসেন প্রতিদিন নির্দিষ্ট পরিমাণ টাকা জমা দেন ব্যবসায়ীদের সমন্বয়ে গঠিত সমিতিতে। আর এ সব জমানো টাকায় ড্র হয় প্রতি মাসে। ভাগ্যক্রমে তিনদিন আগে সমিতির লটারির ড্রতে তার নাম উঠে। পেয়েছেন ১ লাখ ৮০ হাজার টাকা।




এ ছাড়া ৫০ হাজার টাকায় একটি গরু (গাভী) বিক্রি করেছেন। তার মধ্যে প্রতিদিনের মতো সবজি বিক্রির টাকাসহ নগদ প্রায় ৩ লাখ টাকা মজুদ করেছিল কিছু করার আশায়। 
তবে মঙ্গলবার দিবাগত রাত সাড়ে ৩টার দিকে তার বসতঘরে সংগঠিত অগ্নিকাণ্ডে সঞ্চয়কৃত নগদ টাকা, হাঁস-মুরগি, আসবাবপত্রসহ পুরো বসতঘর পুড়ে সর্বস্বান্ত হয়েছেন তিনি। ক্ষুদ্র সবজি বিক্রেতা হোসেন চট্টগ্রামের হাটহাজারী উপজেলার মির্জাপুর ইউনিয়নের ৪নং ওয়ার্ডের মুহরীহাট এলাকার আব্বাছ আলী সওদাগর বাড়ির মৃত আবুল কাশেমের ছেলে। 
অগ্নিকাণ্ডে সর্বস্ব হারিয়ে বিধবা মা, স্ত্রী, দুই কন্যা সন্তান ও দুই ভাইকে নিয়ে এ তীব্র শীতে খোলা আকাশের নিচে হোসেন ও তার পরিবার বসবাস করছে। 
হাটহাজারী ফায়ার সার্ভিস স্টেশনের সিনিয়র স্টেশন কর্মকর্তা মো. জাকের হোসেন বলেন, ৯৯৯ কলের মাধ্যমে খবর পেয়ে আমরা দ্রুত ঘটনাস্থলে পৌঁছে প্রায় এক ঘণ্টা চেষ্টার পর আগুন নিয়ন্ত্রণে আনতে সক্ষম হই। প্রাথমিক ধারণা করছি, আগুনের সূত্রপাত বৈদ্যুতিক শর্ট সার্কিট থেকে হয়েছে। 
এর আগে স্থানীয় জনতা অগ্নিকাণ্ডের খবর পেয়ে আগুন নেভাতে চেষ্টা করলেও আগুনে মুহূর্তের মধ্যে দ্রুত ছড়িয়ে পড়ে। খবর পেয়ে দমকল বাহিনী গিয়ে আগুন নিয়ন্ত্রণে আনলেও প্রাথমিকভাবে অগ্নিকাণ্ডে ক্ষয়ক্ষতির পরিমাণ নগদ ৩ লাখ টাকাসহ মোট ৮ লক্ষাধিক টাকার মতো বলে অনুমান করা হচ্ছে। 
আগুনের লেলিহান শিখা থেকে নগদ টাকা রক্ষা করতে গিয়ে গৃহকর্তা ক্ষুদ্র সবজি বিক্রেতা হোসেন আহতও হয়েছে। এ ছাড়া আগুনে পুড়ে গেছে গোয়াল ঘরে রক্ষিত একটি গরুর বাছুর।

চট্টগ্রামের হাটহাজারীতে সবজি বিক্রেতা মো. হোসেন (৩১) ব্যবসায়ী সমিতির লটারির ড্রতে প্রায় ২ লাখ টাকা পান। মঙ্গলবার দিবাগত রাতে সেই টাকা আগুনে পুড়ে ছাই হয়ে গেছে।